Document ID: /roh_data/filtered/fineweb-2-filterrobots_roh.jsonl.gz/66002

Ils emprims 100 dis ha el nizzegià per survegnir ina survista da l'organisaziun e per far in'emprima analisa. Plinavant haja el investì bler temp en discurs cun organisaziuns e persunas or da la politica. Er emprimas decisiuns operativas haja el tratg. Durant ses emprims pèr mais haja el vesì bleras chaussas positivas.
Dapli communicaziun sco punct central
En la Rumantschia dettia bleras chaussas e projects fitg interessants. Tenor Markus Solinger na sajan quellas dentant betg enconuschentas. Perquai vul el rinforzar la communicaziun – preschentar quai che vegn prestà. Sco emprim pass en quella direcziun haja la Lia engaschà ina persuna dapli en il champ da communicaziun.
Er la digitalisaziun saja là in motor impurtant. Là stoppian ins prestar e far dapli.
«Blers gremis»
Sco che Markus Solinger ha ditg, saja la Lia in'organisaziun fitg structurada e cun differents gremis. Quai na saja da princip nagut nausch. Igl haja in'influenza sin il tempo da decider: Dapli gremis, pli lungas vias. Sco ch'el ha ditg envers RTR, na saja el betg la persuna che spetga ditg cun trair decisiuns.
Jau taidl gugent sin quella glieud ch'ha experientscha. Jau prend gugent encunter bunas ideas. Finalmain èsi simplamain da decider e simplamain far.
Ina opziun per schliar las vias per part lungas, vesa il nov secretari general en ina «organisaziun da projects».
Diversas pretensiuns envers el
Per bleras persunas è il nov secretari general da la Lia Rumantscha anc adina ina persuna nunenconuschenta. Avant in'emna è el sa preschentà per l'emprima giada a la radunanza annuala.
Tenor ina u l'auter participant e participanta para Markus Solinger d'avair fatg ina bun'emprima impressiun. I fetschia bain d'avair in secretari general che na fa betg part a la «petta rumantscha».
Or da l'archiv